"Suveraniștii" vor s-o susțină pe "independenta" Firea pentru PMB
- Mădălina Sfrijan
- 16 martie 2024, 19:46
Gabriela Firea ar intenționa să se aventureze singură în lupta alegerilor. Pentru a ajunge în acest punct, fostul edil trebuie să se suspende din toate funcțiile politice. În urma acestor zvonuri, mai multe partide și-au arătat deja intenția de a o susține. Este vorba despre Blocului Suveranist Român, structură din care fac parte mai multe partide.
Gabriela Firea ar putea fi susținută de Blocul Suveranist Român
Conform celui mai recent scenariu vehiculat în spațiul public, Gabriela Firea ar urma să fie candidat independent la scaunul de primar general. Cu toate că fostul edil nu a confirmat această ipoteză, unele partide politice, care nu apar în sondaje, și-au arătat intenția de a o susține.
Ilan Laufer, lider al Blocului Suveranist Român, a precizat că aceasta ar putea avea parte de susținerea noii formațiuni.
"Dacă ne uităm peste toate sondajele care au apărut în ultimele luni în spațiul public, indiferent cine le-a comandat, în toate sondajele doamna Gabriela Firea apărea ca și principal contracandidat pentru Nicușor Dan. Din punctul acesta de vedere, ceea ce se întâmplă acum este o situație fără precedent în interiorul PSD. Întotdeauna, cine stătea cel mai bine în sondaje era nominalizat ca și candidat.", a spus Ilan Laufer, conform realitatea.net.
Atac subtil la adresa lui Nicușor Dan
Fostul ministru a precizat că bucureștenii sunt dezamăgiți de Nicușor Dan.
"Cei care l-au susținut pe Nicușor Dan pentru mandatul de primar au recunoscut că a fost o greșeală. Au spus că odată ce îți recunoști greșeala, nu trebuie să persisti în acea greșeală. Din păcate, foarte mulți bucureșteni și-au pus nădejdea în Nicușor Dan că lucrurile se vor schimba. Domnul Dan ține Bucureștiul într-un blocaj total, nemaiîntâlnit. Cred că există o nemulțumire foarte mare. ", a adăugat acesta.
Partidele din Blocul Suveranist Român, front comun pentru Gabriela Firea
Bloc Suveranist Român" a fost lansat de Ilan Laufer, fost ministru în guvernul Dăncilă. Din această nouă structură fac parte mai multe partide, care nu apar în nici un sondaj de opinie. În urma zvonurilor legate de candidatura independentă a Gabrielei Firea, acestea și-au arătat interesul în a o susține.
"Din punctul de vedere al Blocului Suveranist Român, suntem 7 partide, noi luăm în calcul orice variantă, inclusiv susținerea unui candidat independent pentru Capitală.(…) Eu cred că în interiorul PSD-ului și PNL-ului va fi o problemă majoră. Chiar înainte ca doamna Firea să anunțe o eventuală plecare, situația nu era una foarte bună, nu reușeau să acumuleze voturile PNL-ului și PSD-ului, indiferent ce formulă alegeau", a adăugat Ilan Laufer.
Din noua structură politică fac parte următoarele partide: Coaliția pentru Națiune, Partidul Neamul Românesc, Partidul Dreapta Republicană și Partidul Reformator. De asemenea, a intrat în această formațiune și Partidul Uniunea Populară Social Creștină, Alianța Național Țărănistă , precum și Forța Identității Naționale.